## Odluka o sanaciji Klinike za infektivne bolest "Dr. Fran Mihaljević"

### NN 35/2013 (25.3.2013.), Odluka o sanaciji Klinike za infektivne bolest "Dr. Fran Mihaljević"

35 25.03.2013 Odluka o sanaciji Klinike za infektivne bolest "Dr. Fran Mihaljević"

VLADA REPUBLIKE HRVATSKE

638

Na temelju članka 4. stavka 3. Zakona o sanaciji javnih ustanova (»Narodne novine«, broj 136/2012), Vlada Republike Hrvatske je na sjednici održanoj 21. ožujka 2013. godine donijela

ODLUKU

O SANACIJI KLINIKE ZA INFEKTIVNE BOLESTI »DR. FRAN MIHALJEVIĆ«

I.

Ovom Odlukom uređuje se postupak i način provođenja sanacije zdravstvene ustanove Klinike za infektivne bolesti »Dr. Fran Mihaljević«, kojoj je osnivač Republika Hrvatska.

II.

Postupak sanacije provodi se radi nemogućnosti pokrivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te povećanja kvalitete i efikasnosti u obavljanju djelatnosti Klinike za infektivne bolesti »Dr. Fran Mihaljević«.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Klinike za infektivne bolesti »Dr. Fran Mihaljević« u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i pacijenata na koje Klinika za infektivne bolesti »Dr. Fran Mihaljević« nije mogla utjecati,

– troškova na koje je Klinika za infektivne bolesti »Dr. Fran Mihaljević« mogla utjecati,

– ugovorenih cijena usluga i limita dodijeljenih od strane Hrvatskog zavoda za zdravstveno osiguranje te ostalih prihoda Klinike za infektivne bolesti »Dr. Fran Mihaljević«;

2. pregovore s vjerovnicima;

3. podmirivanje obveza;

4. otpis potraživanja;

5. svođenje rokova ispunjavanja novčanih obveza u zakonom utvrđene rokove;

6. provođenje Programa sanacije, kojim se utvrđuju mjere reorganizacije i racionalizacije poslovanja Klinike za infektivne bolesti »Dr. Fran Mihaljević« kojima će se osigurati stabilnost poslovanja i onemogućiti stvaranja novih gubitaka.

IV.

U postupak sanacije ulaze obveze i potraživanja Klinike za infektivne bolesti »Dr. Fran Mihaljević« utvrđeni na dan 31. prosinca 2012. godine.

Obveze Klinike za infektivne bolesti »Dr. Fran Mihaljević« podmirit će se na teret sredstava državnog proračuna Republike Hrvatske, od strane Ministarstva financija.

Hrvatski zavod za zdravstveno osiguranje, nakon provedenih pregovora s vjerovnicima Klinike za infektivne bolesti »Dr. Fran Mihaljević«, dostavit će Ministarstvu financija specifikaciju obveza po vjerovnicima i rokovima plaćanja.

Nakon što Hrvatski zavod za zdravstveno osiguranje zaključi s vjerovnicima iz stavka 3. ove točke ugovore o iznosima i rokovima podmirenja obveza Klinike za infektivne bolesti »Dr. Fran Mihaljević«, ista otpisuje potraživanja prema Hrvatskom zavodu za zdravstveno osiguranje utvrđena na dan 31. prosinca 2012. godine.

V.

Za provođenje sanacije Klinike za infektivne bolesti »Dr. Fran Mihaljević« imenuje se sanacijski upravitelj i Sanacijsko vijeće sastavljeno od predstavnika Ministarstva zdravlja (predsjednik Sanacijskog vijeća), Ministarstva financija i Klinike za infektivne bolesti »Dr. Fran Mihaljević«.

Odluke Sanacijskog vijeća donose se jednoglasno.

VI.

Ministar zdravlja obvezan je donijeti Naputak o metodologiji izrade i provođenju Programa sanacije zdravstvene ustanove u roku od 10 dana od dana stupanja na snagu ove Odluke.

Sanacijsko vijeće Klinike za infektivne bolesti »Dr. Fran Mihaljević« iz točke V. ove Odluke obvezno je donijeti Prijedlog programa sanacije Klinike za infektivne bolesti »Dr. Fran Mihaljević« u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo zdravlja obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Klinike za infektivne bolesti »Dr. Fran Mihaljević«.

Sanacijski upravitelj, Sanacijsko vijeće i Ministarstvo zdravlja, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova, te se na njih na odgovarajući način primjenjuju odredbe članaka 57. do 63. Zakona o zdravstvenoj zaštiti (»Narodne novine«, br. 150/2008, 71/2010, 139/2010, 22/2011, 84/2011, 12/2012, 35/2012, 70/2012 i 144/2012) i važećeg Statuta Klinike za infektivne bolesti »Dr. Fran Mihaljević«.

VIII.

Sanacijski upravitelj Klinike za infektivne bolesti »Dr. Fran Mihaljević« za svoj rad je odgovoran Sanacijskom vijeću Klinike za infektivne bolesti »Dr. Fran Mihaljević«, ministru zdravlja i Vladi Republike Hrvatske.

Visina plaće sanacijskog upravitelja Klinike za infektivne bolesti »Dr. Fran Mihaljević« utvrđuje se na način i u visini kao i plaća ravnatelja Klinike za infektivne bolesti »Dr. Fran Mihaljević«.

Sredstva potrebna za financiranje sanacijskog upravitelja Klinike za infektivne bolesti »Dr. Fran Mihaljević« osigurava Klinika za infektivne bolesti »Dr. Fran Mihaljević«.

Naknade članovima Sanacijskog vijeća Klinike za infektivne bolesti »Dr. Fran Mihaljević« utvrđuju se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Sredstva potrebna za financiranje Sanacijskog vijeća Klinike za infektivne bolesti »Dr. Fran Mihaljević« osiguravaju se u državnom proračunu Republike Hrvatske, na razdjelu Ministarstva zdravlja.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Klinike za infektivne bolesti »Dr. Fran Mihaljević«, prestaju ovlasti tijela upravljanja ove zdravstvene ustanove.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/100

Urbroj: 50301-04/04-13-2

Zagreb, 21. ožujka 2013.

Predsjednik

Zoran Milanović, v. r.

Odluka, NN 35/2013-638